**KAKO VODITI DNEVNIK ČITANJA I AKTIVNO ČITATI**

Knjigu **čitaj sjedeći za stolom**.

Osim **knjige**, potrebna ti je **bilježnica** (dnevnik čitanja) i **olovka**.  
Prije nego što počneš čitati, u dnevnik čitanja napisat ćeš **puno ime i prezime pisca i naslov djela**.  
Zatim ćeš **zabilježiti** podatke o knjizi: **ime nakladničke kuće, mjesto i godinu tiska i ime prevoditelja, ako postoji (podatke ćeš naći na početku knjige ili u Enciklopediji Leksikografskog zavoda)**.

Upiši najvažnije podatke o životu i radu pisca knjige koju čitaš. To će biti **kratka bilješka o piscu**.

Zatim ćeš u dnevnik čitanja napisati podnaslov:

**Bilješke tijekom čitanja**  
Počinješ čitati knjigu.

**Dok čitaš**, u dnevnik čitanja **bilježiš** (u obliku rečenica ili natuknica) svoja **zapažanja**. (Što ti se sviđa, što ne, zašto ti je nešto zanimljivo, što misliš o postupcima likova, što osjećaš...)  
Dakle, pišeš svoj komentar o onome što čitaš. To pišeš za vrijeme čitanja, a ne pošto pročitaš cijelu knjigu. Iz tih se rečenica mora vidjeti da si čitanje pratio svojim bilješkama.

**Kad** na taj način **pročitaš** cijelu knjigu, **interpretirat** ćeš djelo **u cjelini**.   
  
**U dnevnik čitanja napisat ćeš:**  
**Doživljaj djela**(kako ti se svidjelo cijelo djelo i zašto);  
**Najljepši ulomak** **(prepisat ćeš iz djela ulomak** - nekoliko rečenica koji ti se najviše sviđaju i objasniti zašto si ga odabrao, što ti je u njemu lijepo; napisati **redni br. stranice** s koje je ulomak );  
**Tema djela** (ono o čemu se u djelu govori)

**Ideja djela** (temeljna misao, pouka, poruka pisca)  
**Fabularni tijek i dijelovi kompozicije**

**Kratak sadržaj**(sažeto prepričavati temeljna zbivanja onim redom kako su ispričana u književnom djelu)

**Mjesto radnje** (navesti dokaze)

**Vrijeme radnje** (navesti dokaze);  
**Analiza likova:**  
a) glavni likovi (protagonisti)  
b) sporedni likovi (ako postoje)  
c) glavnim likovima odrediti značajke (karakterizacija) i svaku odabranu značajku potvrditi navodom iz djela rečenicom ili rečenicama u kojima si uočio tu osobinu.  
**Analiza stila** (navesti primjere izražajnih stilskih sredstava i imenovati ih).  
**Nadnevak i mjesto čitanja djela**:

**ZA KRAJ:**

Nekoliko rečenica iz djela koje su te se, na bilo koji način, posebno dojmile i objasniti zašto baš te rečenice. Ako ih izgovara neki od likova, napisati koji lik.